L'article 169 de l'Estatut atribueix a la Generalitat la competència exclusiva sobre els transports de ferrocarril que transcorrin íntegrament dins el territori de Catalunya, amb independència de la titularitat de la infraestructura.
En exercici d'aquesta competència, l'Administració de la Generalitat ha assumit, en virtut del Reial decret de 26 de novembre de 2010, les funcions de l'Administració general de l'Estat corresponents als serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general, que actualment presta l'empresa Renfe Operadora.
Amb anterioritat, i en virtut del Reial decret 2034/2009, de 30 de desembre, la Generalitat de Catalunya va assumir les funcions de l'Administració general de l'Estat corresponents al servei de transport de viatgers per ferrocarril de rodalies a Catalunya.
Per l'Acord GOV/111/2010, d'1 de juny (DOGC núm. 5654, de 21.6.2010), es va declarar de servei públic la prestació d'aquests serveis ferroviaris de rodalies a Catalunya.
La Llei 4/2006, de 31 de març, ferroviària, és aplicable, d'acord amb el que determina l'article 2, als serveis de transport ferroviari i les infraestructures que integren el sistema ferroviari de Catalunya.
D'acord amb l'article 4 d'aquesta Llei, el sistema ferroviari de Catalunya està configurat, entre d'altres, pels serveis de transport ferroviari que circulen per les infraestructures ferroviàries de titularitat de l'Administració general de l'Estat o de les entitats públiques que hi són adscrites i que tenen l'origen i la destinació dins del territori de Catalunya, encara que circulin per vies connectades a la xarxa general de l'Estat.
La projecció de la Llei 4/2006 esmentada sobre els serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general assumits per l'Administració de la Generalitat requereix l'adopció d'algunes mesures en relació amb aquests.
Una d'aquestes mesures afecta la naturalesa jurídica del servei.
L'article 31 de la Llei 4/2006 determina que el transport ferroviari és un servei d'interès general i essencial per a la comunitat i que, com a tal, es presta en règim de lliure competència, d'acord amb el que estableix la mateixa Llei i sens perjudici de les excepcions que determina.
A aquest respecte, l'apartat 3 de l'article 31 preveu que el Govern pot declarar de servei públic determinats serveis de transport ferroviari en els supòsits a què fa referència l'article 36.
En aquest cas, el Govern pot atribuir directament la gestió d'aquests serveis a un ens o un operador públic.
Per la seva banda, l'article 36 de la Llei esmentada preveu que el Govern pot declarar de servei públic la prestació de determinats serveis de transport ferroviari del sistema ferroviari de Catalunya quan siguin necessaris per garantir la comunicació entre diversos punts del territori de Catalunya en unes condicions adequades de freqüència i qualitat de l'oferta.
L'opció del legislador en aquest àmbit es posa de manifest en la disposició addicional segona de la Llei, que declara que els serveis de transport ferroviari de viatgers, que en el moment de la seva entrada en vigor presten les empreses ferroviàries Ferrocarrils de la Generalitat de Catalunya i Ferrocarrils Metropolitans de Barcelona, són serveis públics de transport ferroviari.
Aquesta declaració és plenament coherent amb el que disposa la normativa comunitària i, en concret, el Reglament (CE) 1370/2007, de 23 d'octubre, sobre els serveis públics de transport de viatgers per ferrocarril i per carretera, que preveu els mecanismes de garantia de la prestació de serveis d'interès general que siguin més freqüents, més segurs, de major qualitat i més barats que els que el joc del mercat hagués permès prestar.
En conseqüència, atès el que preveuen la normativa catalana i comunitària en matèria de transport ferroviari, i de forma anàloga amb el que estableix la Llei 4/2006 respecte als serveis ferroviaris prestats per les empreses Ferrocarrils de la Generalitat de Catalunya i Ferrocarrils Metropolitans de Barcelona, és necessari i procedent la declaració de servei públic dels serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general, ja que és un servei essencial per garantir la comunicació entre diversos punts del territori de Catalunya en unes condicions adequades de freqüència i qualitat de l'oferta.
Aquesta declaració de servei públic s'ha de complementar amb l'adaptació corresponent del Reglament (CE) 1371/2007, de 23 d'octubre, sobre els drets i les obligacions dels viatgers per ferrocarril.
L'article 2 d'aquesta norma comunitària preveu, en base a les diferències existents entre els diversos tipus de serveis de transport de viatgers, que els estats membres puguin concedir exempcions respecte de l'aplicació de les disposicions del Reglament esmentat, entre d'altres, als serveis de transport de viatgers per ferrocarril suburbà, urbà i regional.
D'acord amb aquesta previsió normativa escau declarar determinades exempcions respecte als serveis ferroviaris de Catalunya.
Es tracta, en primer lloc, de determinar que l'article 10 del Reglament (CE) 1371/2007, de 23 d'octubre, no serà d'aplicació als serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general, ja que els sistemes d'informació i reserva, establerts per aquest precepte, no resulten adequats per a un servei ferroviari d'aquestes característiques.
En segon lloc, cal acordar que els articles 21 al 24 del Reglament esmentat no s'apliquin als serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general durant un termini de cinc anys.
Per fer viables les condicions d'assistència a les persones amb discapacitat o amb mobilitat reduïda en els termes que preveuen aquests preceptes és necessari fixar aquest termini inicial d'exempció que permeti adequar estacions, andanes i material rodant i establir els protocols corresponents que garanteixin les condicions en què s'ha de prestar assistència a aquestes persones.
Per tot això exposat, a proposta del conseller de Política Territorial i Obres Públiques, el Govern
—1 Declarar de servei públic la prestació dels serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general a Catalunya.
—2 Establir les exempcions següents, en relació amb els serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general a Catalunya, respecte de l'aplicació dels preceptes, del Reglament (CE) 1371/2007, de 23 d'octubre, que s'indiquen així mateix sobre els drets i les obligacions dels viatgers per ferrocarril:
a) L'article 10 no és d'aplicació als serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general.
b) Els articles 21 al 24 no s'aplicaran als serveis ferroviaris regionals de transport de viatgers sobre la xarxa d'ample ibèric de la xarxa ferroviària d'interès general a Catalunya durant un període de cinc anys.
—3 Disposar que l'entitat pública empresarial Renfe Operadora ha de presentar davant el Departament de Política Territorial i Obres Públiques, abans del 31 de desembre de 2011, un informe justificatiu de les mesures adoptades i programades per adaptar la seva activitat al que estableix el Reglament (CE) 1371/2007, de 23 d'octubre.
—4 Designar el Departament de Política Territorial i Obres Públiques com a organisme responsable de la seva execució, als efectes del que preveu l'article 30 del Reglament esmentat.
—5 Facultar el conseller de Política Territorial i Obres Públiques per adoptar les resolucions i dur a terme les actuacions que corresponguin per al desenvolupament i execució d'aquest Acord.
—6 Informar d'aquest Acord segons el que estableix l'article 2.7 del Reglament (CE) 1371/2007, de 23 d'octubre.
—7 Disposar la publicació d'aquest Acord al Diari Oficial de la Generalitat de Catalunya.